Julen nærmer sig, og det betyder traditioner, selvom vi står midt i en tid præget af coronavirus. Som altid skal der købes julegaver, og det betyder mange mennesker rundt om i de nordjyske gågader – især efter, at storcentrene er lukkede som følge af de nye restriktioner. Derfor har Mariagerfjord Kommune sat et nyt tiltag i søen, som skal forhindre, at smitten spreder sig blandt de julehandlende. Et korps af unge corona-vagter vil i den næste tid være at finde i gågaderne i Hadsund og Hobro for at minde borgene om at holde god afstand, mens de køber julegaver. - Det kan skabe risiko for, at vi kommer lidt for tæt på hinanden, når de sidste gaver skal købes i vores lokale butikker. Derfor er det godt, at corona-patruljen nu er på pletten med håndsprit og venlige henstillinger om social afstand, siger Mogens Jespersen (V), der er borgmester i Mariagerfjord Kommune. Det er unge fra lokale foreninger, som bemander corona-patruljen. Corona-patruljen er et samarbejde mellem foreningslivet og handelslivet i Hobro og Hadsund. - Vi skal gøre alt, hvad vi kan for at holde coronavirussen nede her i julen. Derfor er det godt, at vores frivillige foreninger og vores handelsforeninger samarbejder om at sørge for, at vi trygt og sikkert kan handle her op til jul, siger Mogens Jespersen (V). Både Hadsund Roklub, Hadsund Skoleorkester, Kræftens Bekæmpelse, Hobro IK og Mariagerfjord Ungdomsskole stiller op med mandskab til Corona-patruljen.

Referat:
På gågaderne i Hobro og Hadsund vil et korps af unge minde de julehandlende om at holde afstand, så coronasmitten ikke spreder sig.